Source: http://www.csmoradea.ro/events/lnbm-201718-etapa-4/
Timestamp: 2018-04-19 15:42:45+00:00

Document:
www.csmoradea.ro | LNBM 2017/18 – Etapa 4
CSM CSU Oradea a învins BC Mureș, în deplasare, în cadrul meciului de deschidere al etapei a 4-a din sezonul regulat al Ligii Naționale de baschet masculin – ediția 2017/18. Rezultatul final a fost de 86-60.
Partida a demarat cu Trotter, Pasalic, Nicolescu, Milosevic și Valeika. Roș-albaștrii s-au instalat la conducere din primele momente ale confruntării, cu Muhame Pasalic prezent la finalizare de pe semicerc. El a beneficiat de ajutor din partea lui Bobe Nicolescu, însă Oradea a întâmpinat probleme cu greșelile personale, Nemanja Milosevic fiind sancționat cu două faulturi în primele cinci minute de joc. De asemenea, muntenegreanul a comis al 3-lea fault. Avantajul bihorenilor a crescut la 13 puncte. Gajovic a forțat o aruncare pe finalul primei secvențe, gazdele au recuperat și Mitchell a înscris de pe semicerc pentru a strânge la 27-17.
Jocul colectiv al orădenilor a funcționat exemplar în sfertul al 2-lea. CSM-ul a transformat multe faze eficiente de apărare în puncte pe tranziție. Adversarul a comis mai multe erori în succesiune pe faza de construcție, bună parte a acestora fiind greșite chiar la prima pază. Goran Gajovic s-a evidențiat pe contraatac cu două slam dunk-uri devastatoare. Presiunea exercitată de Andrei Mandache asupra omului cu mingea a avut și ea beneficii. Repriza s-a terminat cu scorul de 49-30, după ce avantajul a trecut de 20 puncte la un moment dat.
Sfertl al 3-lea a demarat cu Gajovic la poziția 3, iar Țîbîrnă a fost autohtonul din teren. Formația gazdă a început repriza secundă cu un partial de 13-5, CSM-ul având mai multe minute în care nu a arătat aceeași poftă de joc precum în prima jumătate. Un fault antisportiv dictat împotriva lui Țîbîrnă a apropiat echipa din Tîrgu Mureș la 11 puncte, dar CSM-ul a reacționat foarte bine. Valeika și-a pus amprenta asupra jocului în ambele faze, iar Mandache și-a făcut simțită prezența pe prarchet pentru a alimenta un partial de 15-0. Sfertul 3 s-a termina cu o triplă din partea gazdelor, scorul la ultima pauză fiind de 69-46.
Mandache a obținut interepția și a înscris primul coș al secvenței decisive, una pe care Oradea a început-o cu Stamenkovic la poziția 1. Mureșul a replicat cu un partial de 8-2, determinându-l pe antrenorul CSM-ului să solicite un timp de odihnă cu șapte minute înainte de final. Bihorenii s-au apărat foarte bine la primele faze de apărare după reluare, iar în atac Nicolescu l-a servit pe Țîbîrnă pentru două puncta cu fault și liberă transformată. Amfitrionii au redus puțin din deficit, însă Oradea a controlat jocul până la final. Antrenorul Achim a jucat cu Ionescu și Gavrilă la final de partidă, primul reușind să înscrie de pe semicerc.
Mandache a avut 14 puncte, Pasalic a adăugat 12, iar Gajovic și Trotter au terminat cu câte 10 puncte.
CSM CSU Oradea are 3-1 la general în urma acestui rezultat. Următorul meci este programat pentru 4 noiembrie, în deplasare, cu Phoenix Galați.
CSM CSU Oradea se deplasează la Tîrgu Mureș, unde se duelează cu BC Mureș din localitate. Meciul are loc vineri (27.10), cu începere de la ora 19:00 și contează pentru etapa a 4-a din sezonul regulat al Ligii Naționale de baschet masculin – ediția 2017/18. Partida nu este televizată.
Întâlnirea aduce față în față două dintre cele mai de succes echipe ale ultimilor ani în baschetul românesc. Formația din Tîrgu Mureș are trei finale de campionat și două de cupă disputate pe parcursul ultimelor cinci sezoane desfășurate, perioadă în care a strâns două aventuri continentale. În același interval de timp, CSM-ul a cucerit un titlu național, a mai jucat o finală de campionat, a obținut două medalii de bronz în LNBM și a disputat două finale de Cupa României, alături de trei participări în cupele europene, una dintre acestea cuprinzând un număr record de meciuri internaționale.
BC Mureș a trecut prin multe schimbări la nivelul lotului de jucători și a avut parte de o vară zbuciumată, dar la startul noului sezon competițional a reușit să alinieze o echipă competitivă. Alb-albaștrii au în componență mai mulți jucători localnici, a legitimat doi jucători suedezi și un sârb, aflați la prima experiență în România, respectiv un american și un sârb cu mai multe sezoane la activ alături de alte grupări din Liga Națională. În această alcătuire a reușit să lupte pentru victorie în patru din cele cinci partide susținute.
Staff-ul tehnic a rămas neschimbat, fiind același care s-a confruntat cu CSM CSU Oradea pe parcursul ultimilor doi ani: Barnabas Szaszgaspar și George Trif. Inclusiv în finala Ligii Naționale din sezonul 2015/16, respectiv cea din semifinala Cupei României – ediția 2016/17.
Se anunță o deplasare dificilă într-o sală cunoscută pentru atmosfera specifică manifestărilor baschetbalistice. O sală în care BC Mureș și CSM Oradea au oferit de-a lungul timpului o serie de dueluri spectaculoase. Formația din Tîrgu Mureș a disputat două jocuri oficiale în sezonul 2017/18 în propriul fief, câștigându-le pe ambele: unul în campionat, celălalt în cupă.
În altă ordine de idei, CSM CSU Oradea susține cel de-al 2-lea joc în deplasare în actuala ediție de campionat. Bihorenii vor încerca să bifeze al 2-lea succes departe de propria casă și să lege seria de victorii consecutive la trei. Roș-albaștrii vin după succesele cu Dinamo București și Politehnica Iași, devansate de eșecul la limită în compania lui CSU Sibiu, respectiv eliminarea din FIBA Europe Cup, tot la limită, pe mâna bulgarilor de la Balkan Botevgrad.
Goran Gajovic va disputa primul său meci împotriva lui BC Mureș în “Junglă”. El a fost protagonist al finalei LNBM 2016, fiind unul dintre cei mai buni jucători ai Mureșului în seria de cinci meciuri care a fost adjudecată de CSM Oradea în jocul decisiv.
Martin Zeno este în continuare indisponibil. Americanul a suferit o accidentare la genunchi în primul meci oficial din noul sezon competițional.
CSM CSU Oradea are un avantaj evident la capitolul puncte marcate, recuperări, pase decisive, intercepții și la procentajele aruncărilor de două și trei puncte. Cifrele sunt ușor înșelătoare, având în vedere că formația mureșeană a avut parte de adversari mai bine cotați în ultimele două etape.
Deven Mitchell este cel mai bun marcator al lui BC Mureș. Jonathan Person – convocat la echipa națională a Suediei – este principalul creator al alb-albaștrilor și deține o aruncare de trei puncte extrem de periculoasă, iar Milivoje Mijovic este lider la recuperare. Nu trebuie omis aportul defensiv al lui Mitchell, care dispune de o calitate impresionantă ce îl ajută la intercepție și pe tranziție ofensivă. De asemenea, Aleksandar Mladenovic este un baschetbalist care compensează deficitul de mișcare laterală cu cunoștințe baschetbalistice, experiență și cu un fizic impresionant.
Nemanja Milosevic este liderul CSM-ului la puncte și recuperări, fiind cel mai bun marcator al echipei în toate meciurile disputate până la această oră. Muhamed Pasalic este principalul creator. Andrei Mandache deține cel mai bun procentaj la aruncările de pe semicerc, în timp ce Milosevic deține un procentaj de peste 80% la aruncările din interiorul semicercului.
Cele două echipe au disputat 36 dueluri directe în mod oficial. Scorul este favorabil roș-albaștrilor cu 23-13. CSM-ul a câștigat șapte din ultimele opt confruntări directe desfășurate în “Junglă”. Pe de altă parte, trebuie notat că ultimele două dueluri directe au fost adjudecate de BC Mureș. Una s-a desfășurat la Oradea, iar cealaltă la Sibiu în cadrul turneului final de Cupa României 2017.

References: CSM 

CSM 

CSM 
 CSM 
 CSM 
 CSM 
 CSM 

CSM